Aalborg Zoo fik for nylig tilgang af en ny girafunge. Men som vi blandt andet har vist i "Hu Hej Vilde Dyr", så rummer livet i dyrehaven både glæder og sorger. Orangutangen Anna på 36 år er alvorligt syg. Hun blev onsdag opereret i maven og fik fjernet en cyste i bughulen, der indeholdt 20 liter væske. Væsken trykkede på de indre organer i en sådan grad, at tarmfunktionen var gået i stå. Dyrlægerne fjernede væsken og et stykke af Annas tarm. I øjeblikket undersøges væv fra cysten, og er vævet ondartet er prognosen ikke særlig god - med andre ord: cancer. Er der derimod tale om en godartet ovariecyste, er prognosen bedre, men under alle omstændigheder ikke god. Det er svært at få Anna til at tage medicin, og aben har heller ikke spist i lang tid. Anna er født 19. juli 1972 og er mor til Mona, som stadigvæk kan ses i Zoo.

Referat:
En af Zoos personligheder lider måske af ondartet kræft